Magyarország az egyik legkevesebb összegű minimálbért adja Európában
Hatalmas, közel nyolcszoros különbség mutatkozik az Európai Unió tagországai között a minimálbér összegében, a legmagasabb minimálbért Luxemburgban fizetik - derült ki az uniós statisztikai hivatal (Eurostat) pénteken közzétett jelentéséből.
Az Eurostat abban a 22 tagállamban vizsgálódott, amelyben törvény rögzíti a minimálisan kifizethető havibért a teljes munkaidőben foglalkoztatottak számára.

Idén januárban a legmagasabb minimálbért Luxemburgban fizetik, havi 1999 eurót (625 ezer forint), a legalacsonyabbat pedig Bulgáriában, 261 eurót (81 ezer forint).

Magyarország az ötödik legkevesebb összegű minimélbért adja bruttó 445 euróval (139 ezer forinttal). Nálunk már csak Bulgária (261 euró), Litvánia (400), Románia (408), Lettország (430) ad kevesebbet.

A többi régiós ország minimálbérei: Horvátország 462, Csehország 478, Szlovákia 480, Lengyelország 503 euró.

Ide tartozik, hogy Szlovákiában – ahol euró van – jövőre 500 euróra, azt követően 600 euróra (186 ezer forintra) szeretnék felemelni a minimálbért. A céljuk az, hogy az ottani minimálbér elérje az átlagkereset 60 százalékát.

A legmagasabb, 1000 euró fölötti minimális bért fizető országok csoportjába hét állam tartozik: Nagy-Britannia (1401 euró), Franciaország és Németország (1498), Belgium (1563), Hollandia (1578), Írország (1614) és Luxemburg (1999). (Az Egyesült Államokban szövetségi szinten jelenleg 1048 eurónak megfelelő összegű a minimálbér.)

Az Eurostat vásárlóerő-paritás (PPP) alapján is összehasonlította a minimálbéreket, vásárlóerő-egységben (PPS) mérve azokat. Az országonkénti eltérés így jóval alacsonyabb, immár csupán háromszoros, mivel figyelembe veszik az árszintek közötti különbségeket is.

A legmagasabb minimálbért így is Luxemburg fizeti (1597 PPS), a legkisebbet pedig Bulgária (546 PPS).

Magyarországon 743 PPS értékű a minimálbér, amellyel az ország a 16. helyre került a 22 vizsgált tagállam közül.

(MTI)

Ember Zoltán korábbi cikkei

-   Pákh Imre a Golgotáról: most már bármi megtörténhet
-   Menő exportcikk volt a Csepel kerékpár a szocializmusban
-   Rekordbevétel a kecskeméti Mercedes gyárban, nem viszik ki a nyereséget az országból
minimálbér